याज्ञवल्क्यस्मृतिः/व्यवहाराध्यायः/साधारणव्यवहारमातृकाप्रकरणम्
<table>		
		
<td><p>		
	व्यवहारान्नृपः पश्येद्विद्वद्भिर्ब्राह्मणैः सह   ।धर्मशास्त्रानुसारेण क्रोधलोभविवर्जितः   । । २.१  । ।	</p>
<td><p>		
	श्रुताध्ययनसंपन्ना धर्मज्ञाः सत्यवादिनः   ।राज्ञा सभासदः कार्या रिपौ मित्रे च ये समाः   । । २.२  । ।	</p>
<td><p>		
	अपश्यता कार्यवशाद्व्यवहारान्नृपेण तु   ।सभ्यैः सह नियोक्तव्यो ब्राह्मणः सर्वधर्मवित् । । २.३  । ।	</p>
<td><p>		
	रागाल्लोभाद्भयाद्वापि स्मृत्यपेतादिकारिणः   ।सभ्याः पृथक्पृथग्दण्ड्या विवादाद्द्विगुणं दमम्  । । २.४  । ।	</p>
<td><p>		
	स्मृत्याचारव्यपेतेन मार्गेणाधर्षितः परैः   ।आवेदयति चेद्राज्ञे व्यवहारपदं हि तत् । । २.५  । ।	</p>
<td><p>		
	प्रत्यर्थिनोऽग्रतो लेख्यं यथावेदितं अर्थिना   ।समामासतदर्धाहर् नामजात्यादिचिह्नितम्  । । २.६  । ।	</p>
<td><p>		
	श्रुतार्थस्योत्तरं लेख्यं पूर्वावेदकसंनिधौ   ।ततोऽर्थी लेखयेत्सद्यः प्रतिज्ञातार्थसाधनम्  । । २.७  । ।	</p>
<td><p>		
	तत्सिद्धौ सिद्धिं आप्नोति विपरीतं अतोऽन्यथा   ।चतुष्पाद्व्यवहारोऽयं विवादेषूपदर्शितः   । । २.८  । ।	</p>
</table>